b'\n_START_ARTICLE_\nTovarna avtomobilov Maribor\n_START_SECTION_\nZgodovina podjetja\n_START_PARAGRAPH_\nZametki tovarne segajo v \xc4\x8das 2. svetovne vojne, ko so Nemci potrebovali varno in primerno lokacijo za izdelavo letalskih delov. Gradbena dela so se za\xc4\x8dela 25. julija 1941, tovarno pa so za\xc4\x8deli graditi \xc5\xbee istega leta. Sredi leta 1942 je bilo v tovarni zaposlenih \xc5\xbee 7.105 ljudi, od tega jih je bilo 4.278 vklju\xc4\x8denih v proizvodni program, preostali pa so sodelovali pri razli\xc4\x8dnih gradbenih delih. Zavezni\xc5\xa1ka letala so v za\xc4\x8detku leta 1944 povzro\xc4\x8dila precej\xc5\xa1njo \xc5\xa1kodo na proizvodnih objektih, zato je proizvodnja pri\xc4\x8dela upadati._NEWLINE_Po koncu vojne je Zvezno ministrstvo za industrijo odlo\xc4\x8dilo, da se bo podjetje iz letalske industrije preusmerilo v avtomobilsko proizvodnjo. 31. decembra 1946 je jugoslovanska vlada sprejela dokument o preimenovanju tovarne letalskih delov v Tovarno avtomobilov Maribor Tezno. Prvi avtomobil, ki so ga naredili v novi tovarni, je bilo tovorno vozilo TAM Pionir, ki pa so ga izdelovali po \xc4\x8de\xc5\xa1ki licenci._NEWLINE_TAM je s\xc4\x8dasoma postal najve\xc4\x8dji proizvajalec tovornjakov in avtobusov v Jugoslaviji. Leta 1957 je bila sklenjena licen\xc4\x8dna pogodba z zahodnonem\xc5\xa1ko dru\xc5\xbebo Kl\xc3\xb6ckner-Humboldt-Deutz za proizvodnjo tovornjakov z nosilnostjo 4,5 tone in s 30-odstotnim vlo\xc5\xbekom doma izdelanih vgrajenih delov. _NEWLINE_Leta 1961 se je tovarna preimenovala v Tovarno avtomobilov in motorjev Maribor. Pod novim imenom so na trg kmalu dali dru\xc5\xbeino vozil TAM 2000, pri\xc4\x8deli pa so tudi z izvozom ve\xc4\x8dinoma na trg neuvr\xc5\xa1\xc4\x8denih dr\xc5\xbeav in z izdelavo voja\xc5\xa1kih tovornjakov za potrebe JLA. Leta 1986 je bilo v TAM-u proizvedeno 200.000. vozilo, v tovarni je bilo zaposlenih 8175 oseb, od tega nekaj ve\xc4\x8d kot 6000 mo\xc5\xa1kih ter pribli\xc5\xbeno 2000 \xc5\xbeensk._NEWLINE_Po razpadu Jugoslavije so bile uvedene reorganizacije podjetja; ustanovljeno je bilo ve\xc4\x8d manj\xc5\xa1ih podjetij (MPP Vozila, MPP Gonila, MPP Tesnila ...), ki so nadaljevale proizvodni program nekdanje tovarne. Kljub vsemu je bil 3. junija 1996 za vse odvisne dru\xc5\xbebe, tudi za Tovarno avtomobilov Maribor, uveden ste\xc4\x8daj._NEWLINE_Marca leta 2001 so s pripojitvijo razcepljenih dru\xc5\xbeb ustanovili podjetje TVM \xe2\x80\x93 Tovarno vozil Maribor. Izdelujejo avtobuse, nadgrajujejo oziroma predelujejo dostavna vozila znamke Iveco in izdelujejo \xc5\xa1asije. Leta 2004 je postala ve\xc4\x8dinski lastnik TVM skupina Viator & Vektor._NEWLINE_Po velikih finan\xc4\x8dnih izgubah Tovarne vozil Maribor v letih 2008, 2009 in 2010 je bil dne 3. marca 2011 na okrajnem sodi\xc5\xa1\xc4\x8du v Mariboru predlo\xc5\xbeen predlog za uvedbo ste\xc4\x8daja podjetja.'